Lugvaart-kompetisie aan Weskus gehou | Netwerk24
Lugvaart-kompetisie aan Weskus gehou
Die Wes-Kaapse minister van sport en kultuursake, Anroux Marais, en Marius Koen, burgemeester van die Saldanhabaai-munisipaliteit, by Donderdag se opening. Foto: Stephan Rossouw
Die Saldanha-vliegklub het die afgelope naweek die voorreg gehad om een van die land se mees gesogte lugvaartkompetisies aan te bied.
Vlieëniers van oral het na die Weskus gereis om van Donderdag 2 Mei tot Saterdag 4 Mei aan die Presidentstrofee-lugvaartwedren (President’s Trophy Air Race) op die Saldanha-vliegveld deel te neem.
Die deelnemers aan die kompetisie het ’n roete van nagenoeg 277 seemyl afgelê.
Die kompetisie is Donderdag deur die Wes-Kaapse minister van sport en kultuursake, Anroux Marais, geopen, waarna die burgemeester van die Saldanhabaai-munisipaliteit, Marius Koen, ’n paar woorde met die gaste gepraat het.
Vrydag en Saterdag het talle lugvaart-entoesiaste en nuuskieriges die geleentheid bygewoon om die sowat 45 indrukwekkende blinklywe te bewonder en te sien hoe die vlieëniers en hul navigators die lugstrome met gemak van die aanloopbaan af bestyg.
Ná afloop van die kompetisie is ’n prysuitdelingsgeselligheid Saterdagaand by die vliegveld gehou. Kobus van der Merwe en sy navigator, Sarel van der Merwe, met hul Mooney M20F, het die algeheel eerste plek behaal. Kobus Nel en Martin Grunert het die algeheel tweede plek in ’n Pipistrel Virus SW 100 behaal, terwyl Johan Whiteman en Quintin Kruger derde in hul Piper PA-28-235 C was.
Die Presidentstrofee-kompetisie het oorspronklik as die goewerneur-generaal se lugvaartkompetisie bekend gestaan en is die eerste keer in 1937 as deel van die amptelike opening van Durban se lughawe by Stamford Hill gehou. Die formaat van die kompetisie het oor die jare baie verander en is in 1994 na die Presidentstrofee-lugvaartkompetisie herdoop. • Bron: Flightline Weekly, the South African Power Flying Association.